
Sfătuiri creştine-politice către Preaevlaviosul 
şi Preaînălțatul Domn şi Stăpân a toată 
Ungrovlahia, Domnul nostru, Robul lui Dumnezeu, 
Stefan Cantacuzino Voievod, [scrise] de către Prea 
Sfinţitul şi de Dumnezeu păzitul Mitropolit, Domnul 
Antim din  Iviria [Georgia], în Preasfânta 
Mitropolie a Bucureştilor, în anul mântuirii 1715! 


| Stema ţării în original] 


| Stihurile de la stemă] 


Cele trei strălucite semne pe care le ai în pecete, 
adică corbul, crucea şi vulturul te arată a fi mare întru 
toate, Ştefane Cantacuzino, slava domnitorilor, cinstea și 
lauda străluciților tăi strămoşi. 

Căci vulturul arată noblețea neamului tău și slăvita 
domnie a românilor pe care o deții. 

Corbul te arată Domn al Valahiei şi stăpânitor 
preaales al poporului [român] și al capitalei [tării]. 

Pe când crucea te mărturiseşte pe tine drept apărător 
mult lăudat al Bisericii lui Hristos şi închinător al dreptei 
credințe. 


! Acesta e titlul integral al scrierii pe care o adaptăm acum la nivel lingvistic. 


Știind Preaevlaviosule și lubitorule de Hristos Domn 
iubirea cea prea fierbinte şi dorința adâncă pe care o are 
Înălțimea Voastră, pentru ca să stăpânească în mod 
cucernic și plăcut lui Dumnezeu pe supuşii săi, pe care ţi 1- 
a înmânat Dumnezeu, şi cunoscând şi râvna ce o are ca să- 
şi înfrumuseţeze purtările, cu înțelepciune şi o cultură 
demne de un domn, am adunat [aici] din învățăturile 
vechilor filosofi şi învățători pe cele mai bune şi potrivite, 
adică pe cele care contribuie la o astfel de domnie şi am 
făcut astfel o antologie de sfaturi din diverse cărți de 
înțelepciune. 

Şi aceste învățături pe care le-am adunat, eu le-am 
transpus în versuri politice şi într-un mod simplu, pentru ca 
ele să fie mai ușor de reținut. 

Pentru că scopul meu a fost acela de a le închina 
iubirii tale de Dumnezeu, alături de rugăciunile şi 
binecuvântările Părinților Bisericii. 

De aceea, în fruntea tuturor versurilor am pus 
suprascrierea/titlul manualului de față. 

lar dacă cineva va fi atent la fiecare literă de la 
începutul fiecărui vers, va găsi astfel întregul titlu al 
lucrării noastre, adică de acolo, de la începutul scrierii 
noastre, a smeritului Mitropolit şi până acolo unde se 
spune despre binecuvântarea aspostolică. 

De aceea mă rog ca să se primească cu bunăvoință 
această compunere a noastră şi să se citească cu atenţie, 
pentru ca să se folosească pe deplin de ea şi să treacă prin 
viaţă cu evlavie. 


Smeritul Mitropolit al Ungrovlahiei, Antim din Iviria 
[Georgia], Preainălțatului şi  preaiubitorului de 
Dumnezeu, Domn şi Stăpân a toată Ungrovlahia, 
Domnului,  Robului lui Dumnezeu, Stefan Voievod 
Cantacuzino, întru Sfântul Duh iubit fiu şi binefăcător al 
smereniei noastre, har, milă şi ajutor de sus, de la 
Părintele Cel Atotputernic, încă şi binecuvântarea 
apostolică 


Când noblețea și demnitățile se înfrumusețează cu 
ştiinţă, cu sfaturi şi povățuiri, atunci acestea îl fac pe om 
înțelept, bine-văzut de către toți, lăudat şi admirat în secole 
la rând. 

Pentru că acestea îl învaţă cum să stăpânească peste 
alții, cât şi peste el însuşi, şi să trăiască cu vrednicie; ce 
oameni să primească şi pe care trebuie să îi evite, şi cum să 
nu se depărteze niciodată de legea lui Dumnezeu. 

De aceea, Împărați, Domni și Regi, câţi au domnit ca 
buni stăpânitori ai poporului şi au dorit să fie sfătuiți cu 
înţelepciune, au devenit foarte slăviți prin purtarea de grijă 
a lui Dumnezeu. 

De aceea, o, Preaînălţate, mai întâi de toate prin 
prevedere şi blândeţe să îți slăveşti demnitatea ta, pe lângă 
celelalte bunuri/virtuţi cu care te-ai învăţat, şi pentru care 
ne-ai fost pus ca cel mai bun Domn, la care să adaugi şi 
aceste sfătuiri, pe care ţi le amintește iubirea noastră 
părintească, pentru ca ele să te facă fericit. 

Şi de aici încep şi acrostihul” cu îndemnuri şi sfătuiri 
şi, în parte, cu apoftegme/maxime. 


Întâiul sfat Preaputernice, întâiul îndemn [pe care ţi-l 
dau], este întâia poruncă şi înştiinţare de la Dumnezeu: 
iubeşte, cinsteşte şi Îl adoră pe Dumnezeu [Deut. 6, 5], 
Făcătorul tău şi să ai întotdeauna în sufletul tău frică de El. 

Pentru că având frică de El, devii prin aceasta 
înțelept |Pild. lui Sol. 1, 7], cum a spus proverbul. 

Să te păzeşti, Preadorite, ca niciodată să nu te juri 
[Mt. 5, 34; Iac. 5, 12], să nu faci jurământ vreodată, dacă 
vrei să te mântui. 


? Acrostihul este textul poetic în care literele iniţiale ale fiecărui vers alcătuiesc un 
cuvânt sau o propoziției. 


Nevoieşte-te cât poţi de mult ca să placi Făcătorului 
tău şi rugăciunea ta față de El să fie însoțită de binefaceri. 

Fiindcă însuşirea soarelui aceasta este: ca să 
strălucească [peste tot], pe când a Domnului bun e aceea 
de a se îngriji de toți. 

Şi înţelepții şi mulțimea poeților spun în mod clar 
câți şi care au fost domnitorii, care au avut obiceiuri bune. 

Căci Dumnezeu Cel Atotputernic ţi-a dat mare 
cinste, atunci când te-a învrednicit să fii singur stăpânitor 
[peste românii din Ţara Românească]. 

Pentru aceasta şi mai mult se cuvine să-L cinsteşti şi 
să faci cele bineplăcute Lui, atât în viaţa publică, cât și în 
intimitatea ta. 

Să iubeşti pe toți supușii tăi, să-i iubeşti pe toți 
deopotrivă, atât pe străini cât şi pe cei ai locului, fără să 
faci distincție între ei. 

Ca pe copiii tăi să-i iubeşti, pentru că le eşti părinte, 
fiindcă datoria ta aceasta este: de a le face bine la toți. 

Iar supușii trebuie să aibă supunere şi ascultare şi să 
fie cu gând drept către Domnul lor. 

Să aibă cugetare iubitoare între ei şi să arunce 
neînțelegerile departe de sufletul lor. 

Pentru că ochiul este lumină pentru trup [Mt. 6, 22] 
iar Domnia este cea care ajută orașului. lar ochiul sănătos 
păstrează echilibrul trupului, după cum Domnul cel drept 
îşi întăreşte tronul său. 

Şi mare răsplătire vei lua de la Dumnezeu pentru 
sufletul tău, dacă în viaţa ta vei judeca, deopotrivă, pe 
prieteni şi pe vrăjmaşi. 

Aruncă de la tine judecarea aproapelui şi vorbirea 
de rău, aruncă-le ca pe un şarpe cu două capete, căci ele 
produc în noi mare vătămare. 

Iubeşte-ţi supuşii cu omenie, pentru ca şi ei să te 
iubească din toată inima. 

Supărare sălbatică” să nu te cuprindă niciodată, 
pentru că Domnul, cel mai adesea, domnește prin multă 
suferință. 

Să fii cumpătat, blând şi liniştit cu cei buni, după 
cum dorești să fii văzut şi tu de către Dumnezeu. 

Să ai sfetnici” buni în toate lucrurile tale, pentru că 
fapta necugetată” este un lucru rău. 


” Fără rațiune, animalică. 
* Consilieri, colaboratori, oameni apropiaţi cu care lucrezi. 


Îndepărtează-i pe boieri de la lucrurile nedrepte, 
porunceşte-le să se lase de viclenie, căci, fiul meu, pe cât 
vatămă cel care face nedreptate, pe atât face rău şi cel care 
îngăduie nedreptatea. 

Şi vei fi fericit şi în siguranță, dacă aduci pacea [în 
țară] şi faci să înceteze scandalurile. Aruncă departe de la 
Domnie pe cei care comit scandaluri și păstrează ca fii ai 
Cetăţii pe cei pașnici. 

Să domneşti, Preaputernice, cât mai mult prin iubire 
şi să nu aduci niciodată vătămare supușilor tăi! 

Căci, o, ce mare dar este facerea de bine! Fapta bună 
înalță şi îndumnezeiește, sfințeşte şi sufletul şi trupul și îl 
curăţeşte de greşeli. 

lar dacă soarele ne arată lumina ca o creatură, tu, 
Strălucite [Domn], vii de sus ca să lumineza stelele. Nu vii 
ca să te umplii de lumină, ci ca să faci binele. 

Întotdeauna cugetă asupra firii omeneşti, căci este 
făcută din ţărână, şi urmează celor buni. Urmează faptelor 
celor bune ale împăraţilor şi cugetă la acestea, ca un Domn 
vrednic, şi atunci şi supușii tăi vor trăi înțelept şi 
întotdeauna îţi vor ura ţie, Domnului lor, mulți ani de viaţă. 

Însă, în acelaşi timp, trebuie să îl cunoşti și pe 
vrăjmașul Domniei tale, pe duşmanul înverşunat, care e 
potrivnic vieții sociale. 

Să te îngrijeşti aşadar ca să îţi înfrumuseţezi viaţa cu 
fapte bune, oricât de multe poți să faci, până când mai eşti 
în această viață. 

Şi este un semn al regalității și foarte cinstit, ca 
Domnul să se afle în acord cu sine însuși, împlinind, în 
mod exact, cuvintele pe care le spune şi pe care trebuie să 
le păstrezi în inima ta. 

Trebuie să îţi fii înțelept judecător, pentru ca 
gândurile şi voinţa ta să fie conforme cu hotărârile tale. 

Gândeşte-te atent la faptele pe care vrei să le faci, 
priveşte-le ca într-o oglindă“, iar faptele netrebnice le 
alungă de la tine ca pe niște tâlhari. 

Dacă vrei să fii chemat de către toți drept om 
folositor şi renumit, şi ca toți să te numească Domn şi 
Părinte al lor, trebuie să îi consideri pe supușii tăi aidoma 
fiilor tăi. 


5) va E o] . . . . 
Fapta făcută în pripă, fără conştientizarea consecințelor ei. 
ê Mai înainte de a le săvârşi, de a le concretiza. 


lar dacă vrei să fii îmbogăţit de toate 
bunurile/darurile de la Dumnezeu, atunci domneşte cu 
demnitate peste străinii sărmani, pentru ca ei să laude 
pretutindeni noblețea neamului [românesc]. 

Numele tău bun, blândeţea și ospitalitatea ta, dacă 
vor fi auzite astfel pretutindeni |în lume], vor alerga la tine 
de la toate marginile lumii. 

Pentru că suferă aceşti nenorociţi/nefericiți în 
locurile unde sunt stăpâni necredincioşii, din cauza 
multelor impozite. lar dacă ai vedea care e sarcina şi 
munca lor atunci ai fi ca un Părinte îndurător şi blând față 
de ei şi ti-ar fi milă de ei ca de proprii tăi copii. 

Şi de aceea, caută ca întru toate să fii lăudat în 
această viață, pentru ca şi după moarte să fii fericit. 

Numai frica de Dumnezeu să o ai în sufletul tău şi ea 
să fie locul de scăpare în viaţa ta. 

Să fu credincios, foarte înțelept şi să alungi de la tine 
lipsa de evlavie şi răutatea care te dezumanizează. În tot 
chipul să păzeşti legea şi să n-o încalci, și să nu ieşi afară 
din cuvintele lui Hristos. 

Pentru că, dacă împlinești poruncile lui Hristos, ale 
Făcătorului de bine, atunci devii un fiu blând al acestui 
Dătător de lege. 

Cinsteşte-L şi adoră-L pe Dumnezeu cu dor, după 
cum şi doreşti, și nu din frică de EI, pentru că El nu ne-a 
poruncit să facem astfel. 

Să te arăţi un apărător al principialităţui legilor şi la 
acestea trebuie să cugeţi şi despre ele să vorbeşti cu toată 
inima. 

Şi trebuie să mai ştii și faptul, că demonul răneşte 
prin dulceaţă”, dar apoi te bate cu ruşinea şi cu multă 
viclenie“. 

Căci Cel Atotputernic, Domnul, ne-a spus în 
purtarea Sa de grijă: Te pun pe tine, o, omule, judecător 
asupra cinstei tale. 

Şi acela se cunoaște pe sine, şi starea sa interioară, 
dacă Îl cunoaște, mai întâi de toate, pe Făcătorul său. 

Înfrânează-ţi foarte bine dorinţa ta şi nu o lăsa să 
domnească asupra minţii tale. 


7 Prin dulceata păcatului. 

* Iar după ce ai păcătuit te face să te ruşinezi de păcatele tale și te îndeamnă să nu 
vrei să le spovedești, făcându-te să ţii seama de tot felul de probleme false şi de 
obiecţii fără conștiință, pentru ca să nu te pocăieşti şi să îţi vii în fire. 


Din întâlniri şi vorbiri plăcute mulți au câștigat, prin 
cuviință, o prietenie adevărată. 

Virtutea este foarte bună și, la fel, bună este şi 
ştiinţa, care crește prin învăţătură și ne face să avem o 
reputație frumoasă. 

Aruncă din amintirea ta invidia, care este foarte rea, 
căci cel invidios are parte de mult necaz. 

Când te vezi pe tine domn peste dușmanul tău, 
atunci să fii un judecător bun faţă de tine însuţi. Şi să-l 
cânți şi să-l mulțumești pentru aceasta Dumnezeului tău, și 
să-l laşi în judecata Lui [pe acesta] şi să îl ierți pe 
dușmanul tău. 

Pentru că e caracteristica omului credincios şi a 
păstorului bun, ca el să stea, asemenea unui gigant, 
neclintit în hotărârile sale, pentru ca să păzească bine 
tratatele pe care le-a făcut şi să stea neclintit în 
convorbirile sale. 

ŞI, la fel, să nu fie nesăţios, ci să se mulțumească cu 
cele pe care le câștigă legal şi să nu fie dispreţuitor. 

Să sufere cu generozitate toate câte vin asupra lui de 
la Dumnezeu şi, în mod zilnic, să mulțumească [lui 
Dumnezeu | pentru cele de față. 

Pentru că prin trei lucruri bune este recunoscută, de 
căte filosofi, orice domnie bine condusă: dacă se găseşte 
pâine, din belşug, în pieţe, dacă, în tot locul, găsim o 
justiție luminată şi dacă există siguranță pretutindeni, 
pentru ca oamenii să umble fără frică şi fără opreliști. 

Și, după cum spun filosofii, acela este un Domnitor 
bun, un om de încredere şi un om iubitor [þrAóotopyoç], în 
stare să judece ceea ce se cuvine, care îi are în mintea sa pe 
supușii săi. Adică acela care se îngrijeşte mult de ei. 

Dar, cu siguranţă, este şi mai vrednic de iubit 
Domnitorul, care îi are în inima sa, adică acela care are o 
iubire sinceră, din inimă, [pentru supuşii săi], pe care le-o 
arată cu veselie, pentru că e iubire din inimă pentru ei. 

lar dacă îi are în pântecele său, atunci acela este [un 
domnitor] foarte rău și plin de nedreptate. 

Fă-te un exemplu bun al strămoşilor tăi şi te luptă să 
faci, ca şi strămoşii tăi, fapte frumoase. 

Să nu arăţi niciodată nepăsare față de ai tăi, pentru 
ca nici ei să nu fie nepăsători când vine vorba de hotărârile 
tale. 


Şi câte suferă omul în lumea aceasta, [pentru cele de 
aici], toate îl îmbogățesc în sufletul lui cu întuneric. Însă 
câte suferim pentru viaţa de dincolo, toate ne aduc lumină 
ŞI un mare renume. 

Și trebuie să presupui faptul, că acela care îi 
categoriseşte/îi judecă pe alţii, acela caută ocazie ca să îi 
acuze, față de alţii, pe cei mari. 

Însă sentimentul de compătimire faţă de cei mici a 
fost lăudat, cu dreptate, de către filosofi. 

Dar, o, câte dintre veseliile acestei lumi nu se 
însoțesc cu întristarea şi nu sunt pline de necaz! 

lubeşte-i pe prieteni ca şi pe tine însuţi, dacă, după 
ce i-ai încercat, i-ai aflat a fi astfel. 

Pentru că cei buni consideră lumea o noapte şi o 
pedeapsă, pe când, pentru cei răi cu viaţa, lumea aceasta e 
un paradis. 

Nu duc la nimic înțelegerile, după cum spune însuşi 
Grigorie [Teologul], atunci când poruncește Dumnezeu. 

Binefacerile şi toate milostenuile sunt ca nişte peceți 
care închid gurile tuturor vrăjmaşilor. 

Socoteşte virtutea ca pe singura nobleţe şi după 
aceea, în al doilea rând, observă neamul, strămoșii. 

Să nu faci afaceri necugetate cât eşti pe tron ci să te 
sfătuieşti întotdeauna cu cei care se tem de Dumnezeu. 

Fugi de îngâmfare şi de slava deșartă, pentru că 
acestea îi alungă pe toți din societate. 

Să ştii, fiul meu, că toate sunt trecătoare în această 
lume, nestabile, nesigure, pline de multe nevoi. Iar liniștite, 
sigure, reale şi adevărate sunt lucrurile cele viitoare, care 
sunt netrecătoare. 

Și lumea aceasta este o priveliște, după Teologul 
[Grigorie] iar noi suntem niște precupeți/negustori în 
această lume falsă. 

Dându-le pe cele trecătoare luăm Împărăţia [lui 
Dumnezeu]. 

O, nemărginita și marea îndurare a lui Dumnezeu! 
Căci mergem la ceruri prin milă, ca fu ai lui Dumnezeu, 
pentru bunătatea Lui. 

De aceea, o, Preaînălţate, să fii un făcător de bine şi 
Dumnezeu îţi va fi ție mult folositor! 

Fiindcă facerea de bine învinge moartea, cum zice 
[Sfântul] Solomon şi îl face pe om să fie asemenea cu 
Dumnezeul Cel Viu. 


10 


Căci dacă te sfătuiești cu doctorii sufletești, atunci te 
faci ascultător al poruncilor celor bune [ale lui Dumnezeu] 
şi vei învăţa de la ei cele pe care trebuie să le faci, cum 
trebuie să te comporţi, şi ce fapte sufletești trebuie să 
săvârşeşti pentru ca să câştigi viața veşnică. 

Virtutea, o, fiule, este liniştea sufletului, cuviința 
Domnitorului și a tuturor celor care se mântuie! 

lar plăcerile lumeşti, slava şi frumuseţea sunt 
moştenite de către boală și le câştigă apoi harul. 

Domnia şi biruinţa le-ai luat de la Dumnezeu şi pe 
acestea să le păzeşti bine, ca pe un tezaur. 

Sileşte-te să îi întreci pe toți în bunătate, dacă vrei să 
câştigi mare biruinţă împotriva vrăjmaşilor. 

O, fiule, caută să-ți învingi mai întâi patimile, să fii 
blând şi îndurător către supușii tăi! 

Dacă ÎI iubeşti pe Dumnezeu, dacă ai ajutorul Său, 
dar ai şi stăpânirea întregii lumi, trebuie, ca mai înainte de 
toate, să îți aminteşti de faptul, cum vei răspunde la 
judecată”. 

Fii un model, o lumină, un exemplu pentru oile tale, 
spre a străluci ca soarele faptele tale! 

Să ai prieteni buni și slujitori credincioși, din aceia 
care s-au arătat credincioși şi către alți Domnitori. 

Pe omul ce-l iubeşti fă-ți-l prieten, laudă-l cu plăcere 
şi vesteşte faptele lui. Fiindcă începutul iubirii este lauda 
[adusă persoanei sale]. Defăimarea însă a devenit cauza 
neprieteniel. 

Ca stăpân şi părinte niciodată să nu fii neglijent, ci 
lucrează cu plăcere întotdeauna, pentru ca să fii fericit. 

Contribuțiile societății adună-le în pace, dacă doreşti 
ca, în curând, să faci slăvită ţara ta. 

Să găseşti egalitatea adevărată alături de toți şi să ai 
drept prieteni ai tăi pe cei care spun adevărul. 

Dacă îl vezi pe prietenul tău, că e prieten cu 
dușmanul tău, socotește-l pe acesta drept vrăjmaș şi un om 
fals în mod învederat!”. 

Cu un prieten al tău prefăcut şi, probabil, un vrăjmaș 
al tău, să nu fii cu totul deschis, dacă îți doreşti binele. 

Rămâi în perimetrul legii şi al poruncilor tale şi fă-ţi 
nestrămutate drepturile pe care le ai, dacă doreşti să-ți 
crească slava şi cinstea. 


” La înfricoşătoarea şi dreapta judecată a Domnului. 
10 Cu probe, demonstrabil şi nu pe presupuneri. 

Cinstită și lui Dumnezeu plăcută să-ți fie viaţa, dacă 
doreşti să ai parte de ajutor de la Dumnezeu. 

Pe toți să îi întâmpini cu amabilitate, la toţi să le faci 
bine, căci sufletul mărinimos este aproape de Dumnezeu. 

Să Îl ai pe Dumnezeu drept ajutor şi nu vei avea 
război niciodată. 

Să ÎI ai datornic pe Dumnezeu şi pe oameni să îi ai 
drept prieteni, iar pe ai tăi şi pe străini consideră-i, de 
asemenea, prietenii tăi. 

Dacă duşmanul tău se socoteşte drept o furnică, tu 
socoteşte-l ca fiind foarte mare şi atunci se va teme de tine. 

Dacă, iubitul meu fiu, te vei păzi de trei fiare, atunci 
să ştii că vei afla medicamentul sufletesc potrivit. Adică 
fugi de iubirea de bani ca de o fiară, de mânie ca de ceva 
foarte sălbatic şi de patimă. Fiindcă vocaţia doctorilor este 
aceea de a da medicamente vindecătoare pentru boli. 

lar Domnitorii cei buni şi care sunt lăudaţi, când îi 
nedreptăţesc pe cei săraci, atunci sunt foarte întristaţi. De 
aceea, ridică-le nedreptatea care e asupra lor și îi eliberează 
de ea, prin trimiterea de boieri drepți, care să îi scape de 
nedreptate. 

Să îi iei în seamă pe supuşii tăi, să-i observi pe 
slujitorii pe care îi ai, pentru că datorită greșelilor 
oamenilor tăi, vrăjmașii îţi aruncă asupra ta mare 
răspundere. 

Întotdeauna evită-i pe oamenii linguşitori, pe cei 
nedrepți, pe cei mincinoși şi pe cei prea desfrânaţi, pentru 
ca să nu corupă, o, Preaputernice, toată societatea ci, 
dimpotrivă, purtările cele bune şi opinia ta cea renumită [să 
fie urmate]. 

Linguşitorul e ca o ciocănitoare iar mincinosul ca un 
tâlhar, nedreptul este ca un bădăran şi ca o oglindă. 

Rădăcina şi fundamentul [bunei societăți] este 
adunarea plăcută iar vorbirea cuviincioasă este sarea 
lucrurilor bune. 

lar acum, fiindcă te afli în această stăpânire, poţi să 
hotărăşști, pentru că ai putere de Domnie, şi te poți face un 
trandafir al virtuţii şi o floare a facerii de bine, pentru ca să 
fii şi moştenitor al Împărăției celei de sus. 

Gândește-te la faptul cum au trecut toate împărățiile, 
cum s-a sfărâmat, precum visul, și stăpânirile iar lucrarea 
virtuoasă este vie şi prezentă până astăzi. 

Judecătorii faptelor noastre bune sunt prietenii noştri 
de astăzi, care se numesc, cu buzele lor, drept prieteni ai 
noștri. 

Să ai privirea spre lucrurile cele bune și de folos, pe 
toate să le cercetezi, pe toate să le cugeţi, pentru ca să 
trăieşti şi să Domnești. 

Fiindcă mulți Domnitori au fost în această Domnie, 
dar puţini au câştigat Împărăţia de sus. 

Tu însă, strălucitule Domn, cu stăpânirea ta cea 
părintească şi cu credincioşie câştigă-ți sufletul tău. 

Fiindcă cel care se adună cu oamenii cei buni se 
civilizează, se slăveşte, îşi înfrumuseţează manierele. 

Şi astfel, trebuie să cunoşti ca mare medicament în 
întristările tale, vindecarea cea bună şi plăcută lui 
Dumnezeu, care-i fericirea deplină a Domnitorilor, şi 
anume aceea de a da toată dreptatea supuşilor lor. 

Prietenia cu cei netrebnici are o temelie putredă, de 
aceea ia sfat de la cei înţelepţi și de la oameni cu 
experiență. 

Preastrălucite şi Preaputernice, pentru că ai trup 
muritor iar sufletul îți este cu totul nemuritor pentru toți 
vecii, să nu-l lași gol, după cum nu îţi laşi nici trupul, în 
vreo împrejurare anume, ci caută să faci să strălucească și 
sufletul tău cel nemuritor. 

Căci, deşi ai ajuns Domnitor şi chiar de te vei face şi 
Rege, ai să laşi viaţa aceasta şi o să ai parte numai de trei 
coți de pământ. 

Alte stihuri politice în alt fel. Trei stihuri despărțite 
cuprind o idee, având la începutul versului acest acrostih: 
„Mult doritului meu Domnitor Ștefan”. 


În trei lucruri stă desăvârşirea omului: să păzească 
credinţa, să le rabde pe cele ale vieţii și, al treilea: să se 
conducă pe sine cu judecată şi cu înţelepciune. 

Lumea aceasta socoteşte-o drept o călătorie şi o 
cale. Prin urmare trebuie să călătorim cu bine, pentru ca să 
fim lăudaţi de către cei care vin după noi în lume. 

Un Domnitor mare, fără dreptate, este ca un râu 
fără apă, după cum spune mulțimea dascălilor celor 
învățați. 

Păzeşte-te de duşmanul tău care se arată în calea ta 
grațios, blând şi prieten, aidoma înșelăciunii vulpii, când 
cel fals caută, de fapt, o ocazie ca să te înșele. 

Dacă dorești să fu lăudat în veci şi să ai înaintea 
ochilor tăi lauda şi renumele, fă lucruri demne de laudă şi 
renume. 

Să ai milă, fiule, de toţi supușii tăi, ocupă-te, cu 
bună-voinţă, ca să fie toți în linişte, pentru că grija 
păstorului este odihna turmei. 

O, fiul meu, gândeşte-te la acestea şi nu vei greşi! 

Adu-ţi aminte din ce eşti făcut şi unde vei merge și 
unde vei rămâne în veşnicie. 

Pe cei care trăiesc în vremea ta iubește-i și cinsteşte- 
i, însă nu în primul rând pe cei ce-ţi laudă faptele pe care le 
faci, ci pe aceia care te mustră și îți dau sfaturi atunci când 
greșești. 

Căci toţi cei nobili și mari sunt cinstiţi, atunci când 
petrec în fericire și o primesc cu toții, fiindcă atunci sunt şi 
mai mult cinstiți și devin și mai nobili. 

Având putere, fiule, şi îndemânare ca să faci astăzi o 
facere de bine sau altă faptă bună, de aceea nu amâna 
lucrul de astăzi pe mâine. 

Nu spune numai vorbe, nu da dispoziții fără 
acoperire, fiindcă cel mai bun dintre toţi oamenii din lume 
este acela care face bine, cu fapta, celor nevoiaşi. 

Pe slujitorii tăi şi pe prietenii tăi credincoiși 
socoteşte-i drept oameni vrednici şi de valoare, dacă 
doreşti să te foloseşti şi să fii slujit cu credință. 

Întotdeauna gândește-te la faptul, că pritenii tăi 
sinceri sunt cei care te ajută şi îţi sunt credincioşi la nevoie 
şi, pe aceştia, în mod deosebit iubeşte-i şi cinsteşte-i cu 
demnități. 

Regii şi Domnitorii decad împreună cu cei supuși 
Domnitorilor, când cei corupți sunt cinstiți şi cei virtuoşi 
sunt disprețuiți. 

Sunt demni de admirat şi de fericit de către toți cei 
care îşi corijează în bine greşelile lor cât și greşelile cele 
urâte ale altor oameni. 

Fii un soare pentru toţi! Întinde-ţi razele tale şi 
luminează prin fapte şi faceri de bine pe toţi supușii tăi, fie 
pe cei ai locului, fie pe cei străini. 

Un tip și o icoană vie a Puternicului Dumnezeu este 
Domnitorul cel drept, blând şi milostiv, căci Domnul este 
un tip al lui Dumnezeu pe pământ. 

O, preastrălucită floare, fiule de neam împărătesc! 
Să-ţi fie faptele strălucite şi toate actele tale regale, pentru 
ca să străluceşti pe tronul nobilului tău neam. 

Mai mult decât toate celelalte pe Domn îl 
înfrumusețează conştiinţa cea bună, dreaptă şi unică, căci 
bogăţiile şi slava curg precum apa. 

Cununa îi încununează pe Regi și pe Domni dar 
sufletele Domnilor și ale celor mari sunt încununate de 
dreptatea dumnezeiască şi de frumuseţea sufletească. 

Caută dar, ca niciodată, din cauza unei victorii să nu 
te mândreşti în fața dușmanilor tăi, fiindcă, fiule, nu 
trebuie să îţi baţi joc de nenorocirea altora, căci viaţa ne e 
comună şi viitorul nu ştim cum e. 

Păcatul viclean îl urmează pe om după cum umbra 
urmează trupul nostru, atunci când mergem. 

Fii dar compătimitor şi blând cu cei care greşesc. 

Întoarce, pleacă urechea ta spre cei nevoiaşi și îi 
mângâie pe ei cu cuvinte blânde, dacă doreşti ca ei să te 
declare un părinte iubit al lor. 

Consideră-i ca pe hoţi pe cei care calomniază şi-i 
alungă, fiule, departe de tronul tău, pentru că aceștia fac 
rău celor buni şi credincioşi ai tăi. 

Precum ai luat mare putere de sus, tot la fel, mai 
mult decât alţii, să Îl iubeşti pe Binefăcătorul tău şi să ÎI 
adori pe El după cuviinţă prin faptele tale cele bune. 

Pune în armonie, prin fapte virtuoase şi 
dumnezeieşti, noblețea sufletului tău cu noblețea trupului 

tău, ca ele să fie la un loc, aşa cum au fost create dintru 
început!!. 

Să îţi placă să dai, mai mult decât să fi se dea, 
pentru că prin exemplul tău îi îndatorezi pe toți ca să se 
roage lui Dumnezeu pentru fericirea ta. 

Fiindcă este un lucru caracteristic bunei Domnii ca, 
mai întâi de toate, să se înfrumuseţeze pe sine cu purtări 
bune şi apoi să îmbunătăţească şi purtările supușilor săi. 


1! Când Dumnezeu l-a făcut pe om. 

Alte stihuri politice, formate din opt silabe ritmate, 
tratând despre rugăciune, pentru că aceasta e virtutea 
principală 


Dumnezeu, Cel Făcător de bine şi Făcătorul a toate, 
ne-a făcut, dintru început, luând ţărână din pământ, ne-a 
insuflat suflet prin suflarea Sa cea dumnezeiască, și ne-a 
creat ca o ființă dublă, combinând [cele două firi ale 
noastre] într-un mod admirabil. 

De aceea, Preastrălucite şi  Preaiubitorule de 
Dumnezeu, avem datoria în această viaţă, ca să 
înfrumuseţăm ambele firi ale noastre, adică atât sufletul cât 
şi trupul nostru, care e format din pământ, cu bune şi 
frumoase purtări, adică cu mulţimea virtuţilor. 

Apoi aici trebuie să ne lăudăm [unii pe alții] şi mult 
să ne iubim iar, după moarte, într-o altă viaţă, să ne 
veselim împreună cu Sfinții, fugind de cei nevrednici. 

De aceea am făcut această colecție de apoftegme, 
numind-o Antologie de apoftegme/maxime în formă 
poetică şi am adunat aici numai cugetările cele bune ale 
înțelepților, adică pe cele care curățesc sufletul şi îl 
împodobesc pe om şi îi înfrumuseţează pe Domni în vecii 
vecilor. 

Şi pe acestea să le citeşti adesea şi să le studiezi, 
pentru ca să petreci viaţă bună şi în mare fericire, cu o 
domnie cinstită şi printr-o experiență rară, strălucită, 
slăvită şi de toți cinstită, să fu foarte înalt în fapte, să 
domneşti prin taxe bine impuse, să aduci linişte la toți dar 
să fu înfricoșător calomniatorilor. 

Însă Preamultdorite și al meu Preastrălucite, să ştii 
că cea mai frumoasă şi cea mai bună dintre apoftegme, de 
suflet folositoare, dumnezeiasca și doamna virtuților este 
rugăciunea fierbinte şi curată, care este adusă lui 
Dumnezeu. 

Aceasta curăţește sufletul şi îl bucură pe Cel Înalt, 
nimiceşte păcatele şi îl înfrumuseţează pe om şi îl face în 
fiecare zi cu inimă veselă şi cu minte nepătată [de păcat] şi 
strălucită de har. 

[Și astfel, mintea noastră, împodobită fiind de 
rugăciune], se înalță peste ceruri spre a se întâlni cu 
Dumnezeu, după cum spun toţi înţelepţi şi teologii, ca 
Vasile cel Mare al Cezareei [Capadociei]. 

De aceea, prietene şi fiule şi binecuvântatule de 
Dumnezeu, pentru ca să convorbeşti [cu Dumnezeu] şi lui 
Dumnezeu să-l mulțumești, am pus aici, la sfârşit, în 
ultima parte [a lucrării noastre], rugăciuni prea cinstite, 
mulțumiri simple, pentru ca să te rogi adesea şi de multe 
ori peste zi şi astfel să afli vindecare şi multă mângâiere. 

Căci astfel ne poruncește Iacov [lac. 5, 15], şi strigă 
către noi, către toţi. Apoi şi Hristostom/|[loan] Gură de Aur 
ne învaţă cu glas mare. 

Căci trebuie să-l aducem mulţumire [lui Dumnezeu] 
cu inimă veselă şi să ne rugăm din inimă pentru ca să 
primim vindecare. 

lar dacă atunci când vorbim cu cei buni şi ne 
întâlnim cu ei, simţim oarecare mulțumire şi mult folos, cât 
har vom primi însă atunci, când ne vom ruga cum se 
cuvine? 

Cu Dumnezeu convorbim şi cu El ne întâlnim, 
fiindcă acolo unde este adorarea Sa, acolo este şi 
convorbirea cu Dumnezeu. 

[Harul] Sfântului Duh vine atunci, prin voia lui 
Dumnezeu, şi locuieşte în inima noastră și o umple pe 
aceasta de mulțumire [față de Sine]. 

Şi ascultă acum ce ne-a învăţat şi ce a spus despre 
rugăciune Însăși Iisus Hristos, cu gura, inima şi trupul Său. 

Rugăciunea cea curată este plină de har, îi uneşte pe 
oameni cu Dumnezeu şi-i înalță [la Sine]. Ea este pecetea 
înțelepciunii, întărirea păcii [interioare], paza curăției, 
feritoarea de răutate, învăţătoarea în lupta cu patimile 
sufletului şi casa modestiei, surpătoarea urii şi cea care 
ușurează ostenelile noastre. 

Pentru atâtea mari și strălucite daruri pe care ni le 
aduce, ca o doamnă, rugăciunea noastră cinstită, m-am 
grăbit să scriu aici unele rugăciuni de mulțumire, rugăciuni 
alese şi mult lăudate, pe care, întotdeauna, să le citeşti spre 
a-L cinstit pe Dumnezeu. 

Să-l cânţi dar şi să-l mulţumești și să-L doxologeşti 
ziua şi noaptea cu inimă fierbinte. Pentru ca astfel să ÎI ai 
ajutor şi apărător al tău, nimicitor al vrăjmaşilor tăi şi 
binefăcător întru toate, păzitor al Domniei şi acoperământ 
al Țării şi al strălucitei Doamne Păuna, şi fericire pentru 
iubiții şi preadoriţii tăi fii, Constantin și Răducanu, vlăstare 
ale coroanei tale, de asemenea şi a tot Palatul, până la 
adânci bătrâneţi. 

lar după această lume trecătoare şi după bogăţia cea 
pieritoare, să mergi în locașurile cereşti cele veşnice, în 
Împărăţia cea de sus a lui Dumnezeu, spre a preaslăvi 
Treimea, Cea una întru ființă și să te rogi neîntinat, în 
veşnicie, în viața cea fericită, împreună cu copiii tăi şi cu 
soția ta. 

Rugăciuni de ajutor 
Către Prea Înaltul Dumnezeu şi către Pururea 
Fecioară şi Stăpâna, care se rostesc în fiecare zi a 
săptămânii 


Duminica 


Rugăciunea întâi 


Sculându-mă din somn, Îţi mulţumesc ie, Prea 
Sfântă Treime, pentru că prin multa Ta bunătate și 
îndelungă răbdarea Ta, nu te-ai mâniat pe mine, leneşul şi 
păcătosul şi nici nu m-ai pierdut pentru fărădelegile mele 
ci, prin cunoscuta Ta iubire de oameni, m-ai sculat pe 
mine, cel care zăceam în deznădăjduire, şi m-ai ridicat ca 
să măresc puterea Ta! 

Şi acum luminează-mi ochii minţii mele, deschide- 
mi gura ca să învăţ legea Ta şi să pricep poruncile Tale și 
să fac voia Ta, şi să mă mărturisesc Ţie cu zdrobire de 
inimă şi să cânt Preasfântul Tău nume, al Tatălui și al 
Fiului şi al Sfântului Duh, acum şi pururea şi în vecii 
vecilor. Amin! 


Rugăciunea a doua 


Maica lubitorului de oameni Dumnezeu, Stăpână, 
Născătoare de Dumnezeu, pleacă urechea ta și mă ascultă 
pe mine din înălțimea slavei tale, căci am greșit Preasfântă 
[Doamnă]! 

Am greşit şi-mi recunosc fărădelegile mele iar 
păcatul meu este pururea înaintea mea. 

Aruncă-ţi privirea ta, Preasfântă [Fecioară], spre 
rugăciunea şi mărturisirea robului tău şi-mi dă mie izvor de 
lacrimi, din suflet întristat, pentru ca să curăţească, să 
spele, să ridice greutatea păcatelor mele. 

Insuflă în inima mea sfânta frică a Fiului Tău şi a 
Dumnezeului [nostru]. 

Nor mai luminos decât soarele [fă să umbrească] 
mintea mea şi să strălucească lumina ta cea rațională în 
mintea mea cea tulburată şi întunecată. 

Împrăştie şi alungă pâcla cea deasă a cugetelor mele 
celor viclene, pentru ca în liniştea și veselia luminii 
strălucirii tale, să aduc jertfă de laudă şi de mărturisire 
Făcătorului şi Ziditorului meu, mărindu-te cu mulţumire pe 
tine, mijlocitoarea păcătoşilor şi pe Cel născut din tine, pe 
Hristos, Dumnezeul nostru în vecii vecilor. Amin! 

Luni 


Rugăciunea întâi 


Doamne, Dumnezeul meu, Cel ce  dăruiești 
oamenilor iertare prin pocăință şi tip de cunoaștere şi 
mărturisire de păcate, arătându-ne tuturor, spre iertare, 
pocăinţa Profetului David, Tu, Stăpâne și pe mine, 
păcătosul, cel căzut în multe și mari păcate, miluieşte-mă 
după mare mila Ta şi după mulțimea îndurărilor Tale 
curăţeşte toate fărădelegile mele. 

Căci Ţie, Doamne, am greşit, Celui care cunoşti cele 
nevăzute şi cele ascunse ale inimilor oamenilor, Celui care 
singur ai puterea de a ierta păcatele. 

Inimă curată zideşte întru mine şi făcându-mi 
cunoscută bucuria mântuirii mele, nu mă depărta de la fața 
Ta, ci binevoieşte ca un Bun și lubitor de oameni, ca până 
la ultima mea suflare să mă închin Ție cu frică și iubire, şi 
să fac în toate voia Ta. 

Cu mila şi cu îndurările şi cu iubirea de oameni ale 
Unuia Născut Fiului Tău, cu Care eşti binecuvântat, 
împreună cu Prea Sfântul şi Bunul și de viață Făcătorul 
Tău Duh, acum şi pururea şi în vecii vecilor. Amin! 


Rugăciunea a doua 
Către Prea Curata Născătoare de Dumnezeu 


Stăpâna mea, Născătoare de Dumnezeu, nu mă 
părăsi pe mine, păcătosul şi netrebnicul tău rob, ca să nu 
mă pierd datorită urâtelor mele fapte, ci după îndurarea ta 
priveşte asupra mea şi mă curăţeşte de ispitele acestea. 

Pentru ca şi eu să te măresc pe tine întotdeauna, ca 
pe  Apărătoarea mea, care  mântuieşti întotdeauna, 
Preacinstită [Stăpână], neamul nostru cu mila ta, acum şi 
pururea şi în vecii vecilor. Amin! 

Marţi 


Rugăciunea întâi 


Doamne, Milostive şi Îndurate, Îndelung-răbdătorule 
şi Mult-dăruitorule, ascultă rugăciunea mea și ia aminte la 
glasul rugăciunii mele; fă cu mine semn spre bine; condu- 
mă pe calea Ta, ca să umblu întru adevărul Tău; veseleşte 
inima mea, pentru ca să mă tem de numele Tău cel sfânt. 

Pentru că mare ești Tu şi faci minuni. Tu singur eşti 
Dumnezeu și nu este nimeni asemenea Ție între dumnezei, 
Doamne, puternic întru milă şi bun întru tărie, pentru că 
ajuţi, mijloceşti şi îi mântuieşti pe cei care nădăjduiesc în 
numele Tău cel sfânt. 

Că Tie se cuvine [toată] slava, cinstea şi 
închinăciunea, Tatălui şi Fiului şi Sfântului Duh, acum și 
pururea Şi în vecii vecilor. Amin! 


Rugăciunea a doua 


Dumnezeule Cel veşnice, Făcătorule a toată făptura, 
izvorul milei și adâncul bunătăţii, revarsă şi asupra mea, a 
păcătosului, lumina feţei Tale. 

Luminează în inima mea, Soare rațional al dreptății 
şi umple sufletul meu de înţelepciunea Ta. 

Învață-mă ca să cuget întotdeauna la ale Tale, ca să 
laud judecăţile Tale și neîncetat să mă mărturisesc Ţie, 
Stăpânului şi Făcătorului meu de bine. 

Ca lucrurile mâinilor mele să se îndrepteze după 
voia Ta, ca să fac cele bine plăcute Ţie şi ca un miros de 
bună mireasmă să fie primite acestea de către Tine. 

Şi să mă păzeşti de tot păcatul şi de toată puterea 
|diavolească] cea potrivnică, pentru ca şi de către mine, 
smeritul şi netrebnicul slujitorul Tău să se mărească 
preasfânt numele Tău, al Tatălui şi al Fiului şi al Sfântului 
Duh, acum şi în veci. Amin! 

Miercuri 


Rugăciunea întâi 


Dumnezeule şi Părinte al Domnului nostru lisus 
Hristos, Cel ce m-ai ridicat pe mine din patul meu și m-ai 
adus până la acest ceas al rugăciunii, dă-mi har ca să 
deschid gura mea. 

Călăuzeşte-mă cu Duhul Tău cel Sfânt şi mă învaţă 
îndreptările Tale. 

lar câte Ţi-am greșit Ţie până în ceasul acesta, cu 
cuvântul sau cu lucrul sau cu cugetarea mea, de voie şi fără 
de voie, slăbeşte, lasă, iartă [toate], pentru mare mila Ta. 

Căci de Te vei uita la fărădelegi, Doamne, cine îmi 
va fi, Dumnezeule, sprijinitor? La Tine este scăparea mea. 

Tu singur eşti Sfânt, ajutător şi puternic şi 
sprijinitorul vieţii noastre, şi pe Tine te laudă toată făptura 
în veșnicie. Amin! 


Rugăciunea a doua 
Spre cinstirea  Născătoarei de Dumnezeu [şi 
Pururea] Fecioara 


Preasfântă  Stăpână, de Dumnezeu Născătoare, 
alungă de la mine păcătosul şi netrebnicul Tău rob 
lenevirea, uitarea, neştiinţa şi nepăsarea şi toate cugetele 
cele viclene și urâte, de la nenorocita mea inimă şi de la 
întinatul meu suflet şi din întunecata mea minte şi stinge 
flacăra patimilor mele și mă miluieşte și mă ajută, că sunt 
neputincios şi cu sufletul şi cu trupul. 

Şi mă păzeşte de dorinţele cele viclene care vin 
asupra mea şi de reamintirile cele din noapte şi zi, și mă 
fereşte de toate faptele mele cele rele. 

Pentru că ești Preabinecuvântată mai mult decât 
toate neamurile şi se mărește preasfânt numele tău, acum și 
în vecii vecilor. Amin! 

Joi 


Rugăciunea întâi 


Binecuvântat ești Dumnezeul părinților noştri şi 
lăudat și preamărit este numele Tău în veci, pentru că ai 
făcut să treacă întunericul nopții şi ne-ai arătat iarăşi 
lumina zilei. 

Şi mă rog milostivirii și bunătăţii Tale, Doamne, ca 
să curățeşti păcatele mele şi să primeşti rugăciunea mea, 
pentru mare mila Ta, căci la Tine alerg, Doamne îndurate 
şi atotputernice. 

Luceşte în inima mea adevăratul soare al dreptății 
Tale, luminează mintea mea şi îndreptează toate simţurile 
mele, ca umblând drept în timpul zilei, întru poruncile 
Tale, să ajung la viața cea veşnică și să mă învrednicesc a 
privi la Tine, la Focul cel neapropiat. 

Căci Tu eşti Dumnezeul nostru şi Ţie mărire Îţi dăm, 
Tatălui şi Fiului şi Sfântului Duh, acum și în vecii vecilor. 
Amin! 


Rugăciunea a doua 


Doamne, Dumnezeul meu, adu-Ţi aminte de mine, 
păcătosul şi netrebnicul Tău rob, pentru ca să chem numele 
Tău cel sfânt. 

Şi nu mă îndepărta pe mine de la nădejdea milei 
Tale, ci-mi dăruiește mie toate cererile cele spre mântuire. 

Şi mă fă demn ca să Te iubesc şi să mă tem de Tine 
din toată inima Și să fac în toate voia Ta. 

Pentru că Tu eşti Dumnezeu iubitor de oameni şi 
numai ie Ţi se scuvine mărire şi închinăciune în veci. 
Amin! 

Vineri 


Rugăciunea întâi 


Din noapte ridic sufletul meu către Tine, Doamne, 
pentru că lumină sunt poruncile Tale. Învaţă-mă, 
Dumnezeule, dreptatea Ta, poruncile şi îndreptările Tale. 

Luminează ochii minții mele, ca nu cumva să adorm 
în păcate, spre moarte. Îndepărtează întunericul din inima 
mea și păzeşte neispitită viața mea cu pecetea Sfântului 
Tău Duh. 

Revarsă asupra mea bogata îndurare a iubirii Tale de 
oameni, ca stând întotdeauna mântuit cu sufletul și trupul 
meu să slăvesc numele Tău cel minunat şi binecuvântat, al 
Tatălui şi al Fiului şi al Sfântului Duh, acum şi în vecii 
vecilor. Amin! 


Rugăciunea a doua 
Către pururea pomenita Născătoare de Dumnezeu 


Stăpână, Născătoare de Dumnezeu, nădejdea mea, 
Tu cunoşti cugetele mele şi faptele mele şi slăbiciunea 
neputincioasei mele firi şi ţie îți pun înainte sufletul meu 
cel întinat cu multe păcate. 

Tu, Stăpână, vezi durerea rănilor nenorocitului meu 
suflet. Tu dar dă-mi şi vindecarea, îndreptând asupra mea 
picătura milei tale celei iubitoare de oameni. 

Priveşte asupra mea, Preacurată și fă binevoitor 
asupra mea pe Fiul Tău şi Dumnezeul [nostru], Cel care va 
rosti înaintea Îngerilor şi a oamenilor cugetările cele 
viclene ale [inimii] mele şi faptele mele. 

Să te primească pe tine, Maică, lubitorul de oameni, 
ca să mijlocești pentru sufletul meu cel păcătos şi 
deznădăjduit. 

Miluieşte-mă pe mine, cel afundat în mulțimea 
ispitelor, care îndrăznesc la mila Ta şi la sprijinul Tău cel 

compătimitor, pe mine, cel care îți aduc ție suspin din 
inimă zdrobită. 

Nu înceta a mijloci pentru mine, cel smerit și 
nenorocit, Stăpână! 

Ca prin ajutorul tău să mă învrednicesc de vindecare, 
pentru multele şi grelele mele păcate. 

Căci tu ești nădejdea celor deznădăjduiți, ajutorul 
celor neajutoraţi și scăparea celor ce aleargă la tine şi pe 
tine te laudă toată făptura în veci. Amin! 

Sâmbătă 


Rugăciunea întâi 


Doamne, Dumnezeul nostru, Cel ce ai alungat de la 
mine lenevirea somnului şi m-ai chemat cu chemare sfântă, 
ca să mă mărturisesc Ţie pentru judecăţile dreptății Tale, 
primeşte umilita mea rugăciune şi-mi dăruiește mie 
credință neruşinată, nădejde sigură şi dragoste nefăţarnică. 

Binecuvintează intrările şi ieșirile mele, lucrările, 
cuvintele şi dorințele mele, pentru ca cu mulțumire să 
măresc bunătatea cea nespusă a bunătăţii Tale. 

Căci al Tău este a ne milui şi a ne mântui [pe noi] 
Dumnezeul nostru, și Ţie mărire şi mulțumită Îţi înălțăm, 
Tatălui şi Fiului şi Sfântului Duh, acum şi pururea și în 
vecii vecilor. Amin! 


Rugăciunea a doua 


Doamne, Dumnezeul nostru, Cel ce ai făcut cerul şi 
pământul, marea şi toate cele din ele, miluiește-mă şi mă 
iartă pe mine, păcătosul şi netrebnicul Tău rob, de păcatele 
mele cele multe. 

Păzeşte-mă, Doamne, de patimile trupului şi mă 
fereşte de războiul necuratelor mele cugetări. 

Doamne, Dumnezeul meu, apără-mă de mrejele 
diavolului și mă scoate cu mâna Ta cea puternică din toată 
uneltirea cea potrivnică. 

Căci, Doamne, Tu ştii toate. Tu cunoşti greșelile 
mele și, după cum voiești, curățeşte-le! 

Doamne, Dumnezeul meu, dă-mi Îngeri buni, care să 
mă conducă şi să mă apere. 

Doamne, luminează inima mea pe care a întunecat-o 
dorinţa cea rea. 

Doamne, eu ca un om am greșit iar Tu, ca un 
Dumnezeu, iartă-mă şi mă miluiește. 

Doamne, vezi slăbiciunea sufletului meu şi trimite 
darul Tău întru ajutorul meu, spre a-mi dărui sfârşit bun şi 
câștigarea vieţii de veci. 

Pentru ca şi prin mine să se mărească Preasfântul 
Tău nume, al Tatălui şi al Fiului şi al Sfântului Duh, acum 
şi în nesfârșiţii secoli. Amin! 

Rugăciune 
Către Ingerul păzitor al sufletului omului, care se 
citeşte în orice seară 


Sfinte Îngere, păzitorul necuratului meu suflet şi a 
nenorocitei mele vieţi, nu mă părăsi pe mine, păcătosul, 
nici nu te depărta de la mine pentru neînfrânarea mea. 

Nu da loc demonului viclean ca să mă stăpânească 
datorită acestui trup muritor. 

Îndreptează întinata şi murdara mea mână și mă 
condu pe calea mântuirii. 

Da, Sfinte Îngere al lui Dumnezeu, păzitorul şi 
acoperitorul întinatului meu suflet și trup, iartă-mi mie 
toate cu câte te-am întristat în toate zilele vieții mele. 

Şi dacă am greşit cu ceva în ziua de astăzi, acoperă- 
mă în această noapte și mă păzeşte de toată ispitirea 
potrivnică, ca nu cumva să supăr cu vreun păcat pe 
Dumnezeul meu. 

Mijloceşte pentru mine către Dumnezeu, ca să mă 
întărească pe mine întru frica Sa şi să mă arate pe mine 
vrednic slujitor al bunătății Sale. Amin! 

Alte stihuri, care cuprind subiectul cărții de faţă, al 
căror acrostih este: „Lucrarea lui Antim”. 


Mica lucrare de față a fost împărțită în patru părți. 

Două părți sunt formate din apoftegme, care 
înfrumuseţează foarte [mult] viaţa, care e proprie 
Domnitorilor. 

La sfârşit s-au pus celelalte părți, care sunt spre 
folosul şi mântuirea sufletului. 

Şi acestea udă sufletele precum Nilul, dar cu curgeri 
aurite, care ÎI îmblânzesc pe Dumnezeu Cel Atotputernic. 

În special a patra parte ne face să fim curaţi, dar 
partea a treia ne conduce către scopul celei de a patra. 

Deci atât cât poţi înfrumuseţa viaţa ta [fă-o], pentru 
ca să te faci fiu al lui Dumnezeu şi să-ți mântui sufletul 
tău. 


EER SNENA 2 
Sfârşit şi lui Dumnezeu laudă! 


12 Originalul grecesc al lucrării Sfântului Antim a fost tipărit de Ieromonahul 
Dionisie Floru. 

